SKRIFTLIG FORESPØRGSEL E-3841/00

af Raina Echerer (Verts/ALE) til Kommissionen

(7. december 2000)

Om: Transport af dyr

Eftersom Kommissionen gentagne gange har erkendt, at flere EU-medlemsstater har undladt at gennemføre Rådets direktiv 91/628/EØF(1) (som ændret ved Rådets direktiv 95/29/EF(2)) inden for EU's grænser, kan Kommissionen da forelægge en vurdering af, i hvor vid udstrækning direktivets bestemmelser gennemføres for transport af dyr fra det sidste sted inden for EU's grænser til det første aflæsningssted i det endelige bestemmelsestredjeland?

Kan Kommissionen oplyse:

- om de i artikel 9 i direktiv 91/628/EØF omhandlede velfærdsnormer for dyr, som lider eller er såret (også som resultat af anvendelsen af transportmidler, som ikke opfylder direktivets bestemmelser), finder anvendelse på det første aflæsningssted i tredjelande, og i benægtende fald, hvorfor ikke,

- hvor mange dyrlæger der er ansat til at foretage den nødvendige kontrol på det første aflæsningssted i det endelige bestemmelsestredjeland, når sådanne dyr eksporteres, som angivet i artikel 3 i forordning 615/98/EØF(3),

- om der med henblik på bestemmelserne i artikel 4 i forordning 615/98/EØF om, at de sendinger, der skal kontrolleres, udvælges på grundlag af en risikoanalyse, som udføres på initiativ af medlemsstater eller efter anmodning fra Kommissionen, er opstillet kriterier for, hvordan sådanne analyser opbygges, og af hvilke organer/myndigheder?

(1) EFT L 340 af 11.12.1991, s. 17.

(2) EFT L 148 af 30.6.1995, s. 52.

(3) EFT L 82 af 19.3.1998, s. 19.

Svar afgivet på Kommissionens vegne af Franz Fischler

(27. februar 2001)

Kommissionen har for nylig vedtaget en rapport om den generelle anvendelse af direktivet, og det ærede medlem vil kunne finde mere detaljerede oplysninger herom i svaret på skriftlig forespørgsel E-3765/00 fra Nelly Maes(1). Kommissionen råder imidlertid ikke over specielle oplysninger om håndhævelsen uden for Fællesskabets grænser af Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF.

Der er i Kommissionens forordning (EF) nr. 615/98 af 18. marts 1998 om særlige gennemførelsesbestemmelser for ordningen med eksportrestitutioner for så vidt angår kvægs velfærd under transport fastsat en ordning, som sikrer, at en embedsdyrlæge på udgangsstedet i EF foretager en systematisk kontrol af alle sendinger, for hvilke der skal udbetales eksportrestitution, for så vidt angår alle de aspekter af transporten, som det er muligt at kontrollere på dette stadium. Kontrollen skal navnlig sikre, at dyrene kan tåle den fortsatte transport, at det transportmiddel, hvori dyrene skal transporteres ud af EF's toldområde, er i overensstemmelse med direktiv 91/628/EØF, og at der er truffet forholdsregler til pasning af dyrene under transporten.

Der foretages ikke systematiske kontroller i tredjelande efter forordning (EF) nr. 615/98, men kun kontroller på grundlag af foranstaltningens særlig art. For det første er det i artikel 3 fastsat, at kontrollen skal ske det sted, hvor dyrene først aflæsses i bestemmelseslandet i to tilfælde. Disse tilfælde er, når der er skiftet transportmiddel, efter at Fællesskabet er forladt, men inden ankomsten til det endelige bestemmelsesland, og når dyrlægen på udgangsstedet har fundet, at transporten bør kontrolleres ved aflæsningen i bestemmelseslandet. Dernæst er det i artikel 4 fastsat, at eksportmedlemsstaten uden forudgående underretning skal foretage stikprøver i tredjelande under transporten eller på det endelige aflæsningssted.

Ifølge artikel 3, stk. 1, skal denne kontrol i tredjelande foretages enten af et autoriseret kontrol- og overvågningsfirma eller af en officiel tjeneste i eksportmedlemsstaten. I begge tilfælde skal kontrollen foretages af en dyrlæge.

Endelig hvad angår spørgsmålene vedrørende den i artikel 4 omhandlede risikoanalyse, finder Kommissionen, at denne risikoanalyse bør baseres på de generelle kriterier, som er opstillet i Kommissionens forordning (EF) nr. 3122/94(2), suppleret med specifikke kriterier for denne specielle form for handel, nemlig hvorvidt dyrene transporteres med henblik på slagtning eller opdræt, transportvirksomhedens anseelse, aflæsnings- eller omladningsstedet uden for Fællesskabet, aflæsningshavnen i det endelige bestemmelsestredjeland, transportens varighed osv. De myndigheder, som eksportmedlemsstaten udpeger, bør anvende disse kriterier.

(1) EFT C 174 E af 19.6.2001.

(2) Kommissionens forordning (EF) nr. 3122/94 om fastlæggelse af kriterierne for risikoanalysen for så vidt angår landbrugsprodukter, der giver ret til udbetaling af restitution, EFT L 330 af 21.12.1994.